b'\n_START_ARTICLE_\nDanija\n_START_SECTION_\nAnkstyvoji istorija\n_START_PARAGRAPH_\nPirmieji gyventojai (\xc5\xbevejai ir med\xc5\xbeiotojai), \xc4\xaf Jutlandijos pusiasal\xc4\xaf atsik\xc4\x97l\xc4\x97 12 t\xc5\xabkstantmetyje pr. m. e. 4 t\xc5\xabkstantmetyje pr. m. e. plito \xc5\xbeemdirbyst\xc4\x97 bei gyvulininkyst\xc4\x97, apie XVII-XVI pr. m. e. atsiranda bronziniai \xc4\xafrankiai, o nuo V a. pr. m. e.\xc2\xa0\xe2\x80\x93 ir gele\xc5\xbeiniai. 1 t\xc5\xabkstantmetyje pr. m. e. Danijos teritorijoje apsigyveno germanai (kimbrai, teutonai, jutai, anglai, saksai)._NEWLINE_Per did\xc4\xafj\xc4\xaf taut\xc5\xb3 kraustymas\xc4\xaf jutai, anglai ir saksai persik\xc4\x97l\xc4\x97 \xc4\xaf Britanij\xc4\x85, o \xc4\xaf Jutlandijos pusiasal\xc4\xaf apie V a. i\xc5\xa1 Skandinavijos pusiasalio persik\xc4\x97l\xc4\x97 danai, kurie VIII\xe2\x80\x93XI am\xc5\xbeiais dalyvavo viking\xc5\xb3 \xc5\xbeygiuose. Nuo VIII a. dabartin\xc4\x97s Danijos teritorijoje k\xc5\xabr\xc4\x97si nedideli valstybiniai junginiai. X am\xc5\xbeiuje Gormas Senasis bei jo s\xc5\xabnus Haraldas I M\xc4\x97lyndantis suk\xc5\xabr\xc4\x97 Danijos karalyst\xc4\x99 su renkama karaliaus vald\xc5\xbeia._NEWLINE_X\xe2\x80\x93XI am\xc5\xbeiais danai pakrik\xc5\xa1tyti, prasid\xc4\x97jo ver\xc5\xbeimasis \xc4\xaf Norvegij\xc4\x85, o trump\xc4\x85 laikotarp\xc4\xaf XI am\xc5\xbeiuje valdyta ir Anglija (1018\xe2\x80\x931035). XII am\xc5\xbeiuje prad\xc4\x97jo Baltijos j\xc5\xabros regiono u\xc5\xbekariavim\xc4\x85, u\xc5\xbeimdami Riugeno sal\xc4\x85, Hol\xc5\xa1tein\xc4\x85, Meklenburg\xc4\x85, Pomeranij\xc4\x85 ir \xc5\xa0iaur\xc4\x97s Estij\xc4\x85 su Saremos sala, ta\xc4\x8diau \xc5\xa1i\xc5\xb3 teritorij\xc5\xb3 ilgai nei\xc5\xa1laik\xc4\x97\xc2\xa0\xe2\x80\x93 did\xc5\xbei\xc4\x85j\xc4\x85 dal\xc4\xaf prarado po Bornhiovedo m\xc5\xab\xc5\xa1io (1227).\n_START_SECTION_\nViduram\xc5\xbeiai\n_START_PARAGRAPH_\n1241\xc2\xa0m. paskelbtas Jutlandijos teisynas\xc2\xa0\xe2\x80\x93 pirmieji karalyst\xc4\x97s ra\xc5\xa1ytiniai \xc4\xafstatymai. Tuo pat metu karaliaus vald\xc5\xbeia silpo d\xc4\x97l did\xc4\x97jan\xc4\x8dios ba\xc5\xbeny\xc4\x8dios bei riteri\xc5\xb3 ir \xc5\xbeemvald\xc5\xbei\xc5\xb3 \xc4\xaftakos bei dinastini\xc5\xb3 kov\xc5\xb3. 1282\xc2\xa0m. karaliaus vald\xc5\xbeia dar apribota, prad\xc4\x97tas rengti didik\xc5\xb3 susirinkimas (Danehofas). Nuo 1320\xc2\xa0m. \xc4\xafkurtas ir Rigsgoras (Valstyb\xc4\x97s Taryba), sudarytas i\xc5\xa1 didik\xc5\xb3 ir dar labiau suvar\xc5\xbe\xc4\x99s karali\xc5\xb3._NEWLINE_Nors ir praradusi pirmaujant\xc4\xaf vaidmen\xc4\xaf prekyboje Baltijos j\xc5\xabroje, Danija stiprino \xc4\xaftak\xc4\x85 regione ir 1380\xc2\xa0m. sudar\xc4\x97 personalin\xc4\x99 unij\xc4\x85 su Norvegija, o 1397\xc2\xa0m.\xc2\xa0\xe2\x80\x93 Kalmaro unij\xc4\x85, s\xc4\x85jung\xc4\x85 su \xc5\xa0vedija, kurioje vyraujantis vaidmuo teko Danijai. 1460\xc2\xa0m. sudaryta asmenin\xc4\x97 unija su \xc5\xa0l\xc4\x97zvigu ir Hol\xc5\xa1teinu. Tuo tarpu karaliaus vald\xc5\xbeia vis labiau silpo ir XV-XVI a. prakti\xc5\xa1kai vald\xc4\x97 Rigsrodas. 1523\xc2\xa0m. \xc5\xa0vedija po Gustavo I Vazos rengto sukilimo tapo nepriklausoma karalyste ir pagrindine Danijos var\xc5\xbeove regione.\n_START_SECTION_\nNaujieji am\xc5\xbeiai\n_START_PARAGRAPH_\nPo Graf\xc5\xb3 kivir\xc4\x8do sukilimo 1836\xc2\xa0m. \xc5\xa1alyje \xc4\xafvesta liuteronyb\xc4\x97, sekuliarizuotas ba\xc5\xbeny\xc4\x8dios turtas, pagyv\xc4\x97jo dan\xc5\xb3 kult\xc5\xabros pl\xc4\x97tra. Regione valstyb\xc4\x97s \xc4\xaftaka prad\xc4\x97jo silpti, per karus su \xc5\xa0vedija (Septyneri\xc5\xb3 met\xc5\xb3 \xc5\xa0iaur\xc4\x97s karas, Kalmaro karas ir k.t.) prarastos kai kurios teritorijos Skandinavijos pusiasalyje._NEWLINE_XVII a. karalius Frederikas III prad\xc4\x97jo stiprinti karaliaus vald\xc5\xbei\xc4\x85, 1660\xc2\xa0m. sostas paskelbtas paveldimu, o nuo 1665\xc2\xa0m. \xc4\xafvesta absoliutin\xc4\x97 monarchija, panaikintas Rigsrodas, i\xc5\xa1vaikytas Rigsdagas, naikintos bajor\xc5\xb3 privilegijos. 1683\xe2\x80\x931687\xc2\xa0m. reformuota teisin\xc4\x97 sistema._NEWLINE_1721\xc2\xa0m. prad\xc4\x97ta Grenlandijos kolonizacija, nuo 8 de\xc5\xa1imtme\xc4\x8dio vykdyta ap\xc5\xa1viestojo absoliutizmo politika, 1788\xc2\xa0m. panaikinta baud\xc5\xbeiava, pagerintos amatinink\xc5\xb3 konkurencin\xc4\x97s s\xc4\x85lygos. Neutrali u\xc5\xbesienio politika ir reformos prisid\xc4\x97jo prie \xc5\xabkio kilimo._NEWLINE_Per Napoleono karus 1801 bei 1807\xc2\xa0m. Jungtinei Karalystei ap\xc5\xa1aud\xc5\xbeius Kopenhag\xc4\x85 ir konfiskavus laivyn\xc4\x85, Danija prisijung\xc4\x97 prie Napoleono (Danijos-Did\xc5\xbeiosios Britanijos karas) ir pralaim\xc4\x97jus kar\xc4\x85 pagal Kylio taik\xc4\x85 prarado Norvegij\xc4\x85. Prad\xc4\x97jo ma\xc5\xbe\xc4\x97ti Danijos tarptautin\xc4\x97 \xc4\xaftaka, prasid\xc4\x97jo \xc5\xabkio nuosmukis.\n_START_SECTION_\nNaujausieji laikai\n_START_PARAGRAPH_\nXIX am\xc5\xbeiuje \xc4\xafvyko pramonin\xc4\x97 revoliucija, prad\xc4\x97jo kurtis politin\xc4\x97s partijos, stipr\xc4\x97jo skandinavizmas. Po Taut\xc5\xb3 pavasario (1848\xc2\xa0m.) paskelbta 1849\xc2\xa0m. konstitucija, paskelbusi konstitucin\xc4\x99 monarchij\xc4\x85 ir suteikusi \xc5\xbeod\xc5\xbeio, tik\xc4\x97jimo ir susirinkim\xc5\xb3 teis\xc4\x99 gyventojams. 1901\xc2\xa0m. konstitucijos pataisos suma\xc5\xbeino turtuoli\xc5\xb3 teises ginan\xc4\x8di\xc5\xb3 auk\xc5\xa1t\xc5\xb3j\xc5\xb3 parlamento r\xc5\xabm\xc5\xb3 (Landstingo) \xc4\xaftak\xc4\x85, i\xc5\xa1pl\xc4\x97stos rinkim\xc5\xb3 teis\xc4\x97s, o 1915\xc2\xa0m. konstitucija \xc4\xafteisinta visuotin\xc4\x97 rinkim\xc5\xb3 teis\xc4\x97 (ir moterims)._NEWLINE_Pirmajame pasauliniame kare i\xc5\xa1liko neutrali, 1916\xc2\xa0m. pardav\xc4\x97 Mergeli\xc5\xb3 salas Jungtin\xc4\x97ms Valstijoms. Antrajame pasauliniame kare, nors ir laik\xc4\x97si neutralumo politikos ir pasira\xc5\xa1\xc4\x97 nepuolimo sutart\xc4\xaf su Vokietija, 1940\xc2\xa0m. buvo pastarosios okupuota. 1944\xc2\xa0m. nuo Danijos atsiskyr\xc4\x97 Islandija, iki tol susieta unija, 1944\xc2\xa0m. autonomija suteikta Farer\xc5\xb3 saloms, 1979\xc2\xa0m.\xc2\xa0\xe2\x80\x93 Grenlandijai.\n_START_SECTION_\nTurizmas\n_START_PARAGRAPH_\nDanijoje turist\xc5\xb3 pam\xc4\x97gti yra atostog\xc5\xb3 nameliai ir kempingo aik\xc5\xa1tel\xc4\x97s. Svarbus \xc5\xa1alies turizmo faktorius yra pakrant\xc4\x97, kuri palyginus su \xc5\xa1alies dyd\xc5\xbeiu yra gana ilga. 2007\xc2\xa0m. buvo u\xc5\xberegistruoti 45 603 826 pernakvojimai.  Turistam patrauklios vietos yra regionas prie Baltijos j\xc5\xabros ir dvi did\xc5\xbeiausios Danijos salos Zelandija ir Fi\xc5\xabnas. Taip pat turist\xc5\xb3 pam\xc4\x97gtos vietos yra \xc4\xafdom\xc5\xabs miestai, muziejai ir istoriniai statiniai.\n_START_SECTION_\nPramon\xc4\x97s ir paslaug\xc5\xb3 sektorius\n_START_PARAGRAPH_\nDanija yra labai i\xc5\xa1sivys\xc4\x8diusi pramonin\xc4\x97 \xc5\xa1alis. Daugiau nei trys ketvirtadaliai eksportuojam\xc5\xb3 preki\xc5\xb3 yra pramonin\xc4\x97s prek\xc4\x97s arba ma\xc5\xa1inos.  Pramon\xc4\x97s ir paslaug\xc5\xb3 firmos telkiasi daugiausia Sostin\xc4\x97s regione, o palyginti Jutlandijoje yra j\xc5\xb3 nedaug. Pramon\xc4\x97 \xc4\xafne\xc5\xa1a apie 24,9\xc2\xa0% \xc4\xaf \xc5\xa1alies BVP ir joje dirba apie 24\xc2\xa0% vis\xc5\xb3 dirban\xc4\x8di\xc5\xb3j\xc5\xb3, tuo metu paslaug\xc5\xb3 sektorius \xc4\xafne\xc5\xa1a apie 71,5\xc2\xa0% ir jame dirba apie 73\xc2\xa0% vis\xc5\xb3 dirban\xc4\x8di\xc5\xb3j\xc5\xb3.  Pramon\xc4\x97s \xc5\xa1akos: maisto apdorojimas, mechanizmai ir \xc4\xafranga, tekstil\xc4\x97 ir drabu\xc5\xbeiai, chemijos produktai, elektronika, statyba, baldai ir kiti medienos produktai, laiv\xc5\xb3 statyba, mal\xc5\xabnai.\n_START_SECTION_\n\xc5\xbdem\xc4\x97s \xc5\xabkis\n_START_PARAGRAPH_\n\xc5\xbdem\xc4\x97s \xc5\xabkis \xc5\xa1alyje yra labai modernizuotas. Jis \xc4\xafne\xc5\xa1a apie 2,3\xc2\xa0% \xc4\xaf \xc5\xa1alies BVP ir jame dirba apie 3\xc2\xa0% visu dirban\xc4\x8di\xc5\xb3j\xc5\xb3.  Daugiau nei puse \xc5\xa1alies teritorijos, neskaitant Grenlandijos ir Farer\xc5\xb3, yra naudojama \xc5\xbeem\xc4\x97s \xc5\xabkiui. Danija yra viena did\xc5\xbeiausiu kiaulienos gamintoj\xc5\xb3 pasaulyje.  Did\xc5\xbeiausi\xc4\x85 gyvuli\xc5\xb3 skai\xc4\x8di\xc5\xb3 sudaro kiaul\xc4\x97s, galvijai ir arkliai. Nuo 2000 rugpj\xc5\xab\xc4\x8dio 1 d. Danija yra pripa\xc5\xbeinta, Europos S\xc4\x85jungos, kaip vyndaryst\xc4\x97s regionas. Nuo to laiko dani\xc5\xa1kas vynas gali b\xc5\xabti, komerciniams tikslams, gaminamas ir parduodamas.\n_START_SECTION_\nMokes\xc4\x8di\xc5\xb3 mok\xc4\x97jimas Danijoje\n_START_PARAGRAPH_\nPagrindin\xc4\x97 Danijos Mokes\xc4\x8di\xc5\xb3 agent\xc5\xabros veiklos u\xc5\xbeduotis yra surinkti mokes\xc4\x8dius, darbo rinkos \xc4\xafna\xc5\xa1us, akcizus, PVM ir t. t. Jeigu asmuo atvyksta \xc4\xaf Danij\xc4\x85 dirbti, tokiu atveju privalo tur\xc4\x97ti asmenin\xc4\x99 mokes\xc4\x8di\xc5\xb3 mok\xc4\x97tojo kortel\xc4\x99 ir mokes\xc4\x8di\xc5\xb3 mok\xc4\x97tojo kod\xc4\x85 bei mok\xc4\x97ti mokest\xc4\xaf nuo gaunam\xc5\xb3 pajam\xc5\xb3. Naudingos informacijos rasite ir su\xc5\xbeinosite, kaip mok\xc4\x97ti mokes\xc4\x8dius Danijoje \xc5\xa1iame vadove tavo vadovas apie darb\xc4\x85 Danijoje.\n_START_SECTION_\nReligija\n_START_PARAGRAPH_\nPasak oficialios 2012 m. statistikos, 79% Danijos populiacijos priklauso liuteron\xc5\xb3 ba\xc5\xbeny\xc4\x8diai ,kuri, pasak konstitucijos, yra nacionalin\xc4\x97 Danijos ba\xc5\xbeny\xc4\x8dia. Neskai\xc4\x8diuojant imigrant\xc5\xb3 ir imigrant\xc5\xb3 palikuoni\xc5\xb3, liuteron\xc5\xb3 ba\xc5\xbeny\xc4\x8dios nari\xc5\xb3 dalis yra dar didesn\xc4\x97\xc2\xa0\xe2\x80\x93 90,3%. Ma\xc5\xbeiau nei 2% Danijos populiacijos yra musulmonai._NEWLINE_Bendrai pa\xc4\x97mus, danai yra nelabai religingi. Pasak 2005 m. met\xc5\xb3 Zuckermano tyrimo, Danija yra tre\xc4\x8dia \xc5\xa1alis pagal ateist\xc5\xb3 ir agnostik\xc5\xb3 procent\xc4\x85 pasaulyje. Tyrimo duomenimis, nuo 43% iki 80%  dan\xc5\xb3 nepraktikuoja jokio tik\xc4\x97jimo. 2005 m. Eurobarometer apklausa pateik\xc4\x97 pana\xc5\xa1ius duomenis: 31% Danijos gyventoj\xc5\xb3 sak\xc4\x97, jog jie \xe2\x80\x9etiki, kad egzistuoja Dievas\xe2\x80\x9c, 49%\xc2\xa0\xe2\x80\x93 kad \xe2\x80\x9eyra kokia nors dvasia arba dvasin\xc4\x97 energija\xe2\x80\x9c, 19%\xc2\xa0\xe2\x80\x93 kad \xe2\x80\x9enetiki jokiais dievais, dvasiomis ar dvasin\xc4\x97mis energijomis\xe2\x80\x9c. _NEWLINE_Nors Kal\xc4\x97dos Danijoje yra laikomos pa\xc4\x8dia did\xc5\xbeiausia \xc5\xa1vente, taip yra labiau d\xc4\x97l kult\xc5\xabrini\xc5\xb3, o ne religini\xc5\xb3 prie\xc5\xbeas\xc4\x8di\xc5\xb3. Daugelis gyventoj\xc5\xb3 lankosi ba\xc5\xbeny\xc4\x8dioje per krik\xc5\xa1tynas, vestuves ir laidotuves.\n_START_SECTION_\nKalba\n_START_PARAGRAPH_\nOficiali \xc5\xa1alies kalba yra dan\xc5\xb3, kuria yra kalbama visoje \xc5\xa1alyje. Taip pat 86\xc2\xa0% dan\xc5\xb3 moka angli\xc5\xa1kai, 58\xc2\xa0%\xc2\xa0\xe2\x80\x93 voki\xc5\xa1kai ir 12\xc2\xa0%\xc2\xa0\xe2\x80\x93 pranc\xc5\xabzi\xc5\xa1kai.\n_START_SECTION_\nArchitekt\xc5\xabra ir dizainas\n_START_PARAGRAPH_\nDan\xc5\xb3 architekt\xc5\xabra susik\xc5\xabr\xc4\x97 viduram\xc5\xbeiais, pagal Pranc\xc5\xabzijos ir Vokietijos pavyzd\xc5\xbeius. Svarbiausi architektai, reprezentuojantys dan\xc5\xb3 architekt\xc5\xabr\xc4\x85, yra Arne Jakobseno (dan. Arne Jacobsen), kuris suprojektavo daugyb\xc4\x97 rotu\xc5\xa1i\xc5\xb3, Danijos nacionalinio banko pastat\xc4\x85, Peder Vilhelm Jensen Klint, J\xc3\xb8rn Utzon, kuris suprojektavo gars\xc5\xb3j\xc4\xaf Sidn\xc4\x97jaus operos pastat\xc4\x85, Erik M\xc3\xb8ller ir Johan Otto von Spreckelsen._NEWLINE_Sidabrininkas Georg Arthur Jensen suk\xc5\xabr\xc4\x97 savit\xc4\x85 pramon\xc4\x97s dizain\xc4\x85 Skandinavijos \xc5\xa1alyse. Taip pat garsus sidabrininkas buvo Kay Bojesen, bet jis i\xc5\xa1gars\xc4\x97jo d\xc4\x97l savo sukurt\xc5\xb3 medini\xc5\xb3 \xc5\xbeaisl\xc5\xb3, \xc4\xafranki\xc5\xb3 ir ind\xc5\xb3. Kitas garsus sidabrininkas buvo Svend Weihrauch, kuris su savo darbais buvo vienu svarbiausiu Funkcionalizmo atstovu.\n_START_SECTION_\nMuzika\n_START_PARAGRAPH_\nDan\xc5\xb3 muzikos kult\xc5\xabra dar\xc4\x97 \xc4\xaftak\xc4\x85 vokie\xc4\x8di\xc5\xb3, ital\xc5\xb3 ir angl\xc5\xb3 muzikos kult\xc5\xabros. U\xc5\xbesienio kompozitoriai: John Dowland, Heinrich Sch\xc3\xbctz ir Dietrich Buxtehude, ilg\xc4\x85 laik\xc4\x85 k\xc5\xabr\xc4\x97 Danijoje. \xc5\xbdym\xc5\xabs XX a. kompozitoriai buvo Carl Nielsen, kurio operos ir simfonijos pasiek\xc4\x97 u\xc5\xbesien\xc4\xaf, Poul Schierbeck, Knud\xc3\xa5ge Riisager, J\xc3\xb8rgen Bentzon, Finn H\xc3\xb8ffding, Herman David Koppel, Vagn Holmboe ir Niels Viggo Bentzon._NEWLINE_\xc5\xbdym\xc5\xabs populiariosios muzikos atlik\xc4\x97jai yra eurodance grup\xc4\x97 Aqua, pop grup\xc4\x97 Lukas Graham, \xc5\xa1lageri\xc5\xb3 daininink\xc4\x97 Gitte H\xc3\xa6nning, Olsen Brothers, kurie 2000\xc2\xa0m. laim\xc4\x97jo Eurovizij\xc4\x85. Lars Ulrich, grup\xc4\x97s Metallica b\xc5\xabgnininkas, yra kil\xc4\x99s i\xc5\xa1 Danijos.\n_START_SECTION_\nLiterat\xc5\xabra\n_START_PARAGRAPH_\nVienas garsiausi\xc5\xb3 dan\xc5\xb3 ra\xc5\xa1ytoj\xc5\xb3 buvo Hansas Kristianas Andersenas, kuris savo k\xc5\xabriniais tokiais kaip Princes\xc4\x97 ant \xc5\xbeirnio, Nauji karaliaus drabu\xc5\xbeiai, Coliuk\xc4\x97 ir kt., \xc4\xaf\xc4\x97jo \xc4\xaf pasaulio literat\xc5\xabros istorij\xc4\x85. Pasauliniu mastu taip pat \xc5\xbeinomas yra teologas, filosofas, ra\xc5\xa1ytojas ir egzistencializmo pradininkas Siorenas Kirkegoras. Taip pat labai garsus buvo poetas Liudvikas Holbergas (dan. Ludvig Holberg), kuris ra\xc5\xa1\xc4\x97 daugiausiai komedijas ir satyrinius romanus.\n_START_SECTION_\nDail\xc4\x97 ir skulpt\xc5\xabra\n_START_PARAGRAPH_\nPaveikta kaimynini\xc5\xb3 \xc5\xa1ali\xc5\xb3 pavyzd\xc5\xbei\xc5\xb3, XVIII a. pabaigoje ir XIX a. prad\xc5\xbeioje dan\xc5\xb3 dail\xc4\x97 \xc4\xafgavo nauj\xc5\xb3 impuls\xc5\xb3 per dailininkus Nicolai Abildgaard, Jens Juel ir Christoffer Wilhelm Eckersberg. Po to XIX a. k\xc5\xabr\xc4\x97 Christen K\xc3\xb8bke, Peter Severin Kr\xc3\xb8yer, Anna Ancher ir Viggo Johansen. XX a. \xc5\xbeym\xc5\xabs dan\xc5\xb3 abstraktieji ekspresionistai buvo Richard Mortensen, Else Alfelt, Ejler Bille, Asger Jorn, vienas i\xc5\xa1 CoBrA \xc4\xafk\xc5\xabr\xc4\x97j\xc5\xb3, ir Per Kirkeby, kuris taip pat buvo skulptorius._NEWLINE_Du \xc5\xbeinomi Danijoje dirb\xc4\x99 v\xc4\x97lyv\xc5\xb3j\xc5\xb3 viduram\xc5\xbei\xc5\xb3 skulptoriai buvo Bernt Notke ir Claus Berg. Vienas \xc5\xbeymiausi\xc5\xb3 dan\xc5\xb3 skulptori\xc5\xb3 buvo Bertel Thorvaldsen (1770\xe2\x88\x921844). Jis, kartu su italu Antonio Canova, laikomi ry\xc5\xa1kiausiais klasicizmo skulptoriais. Tais pa\xc4\x8diais laikais taip pat k\xc5\xabr\xc4\x97 Hermann Vilhelm Bissen ir Jens Adolph Jerichau. \xc5\xbdym\xc5\xabs XX a. skulptoriai buvo Kai Nielsen, Robert Jacobsen ir Gunnar Westmann.'